Produkti un pakalpojumi 2012. gadā (2011. g.)

Pirmā darba plūsma (1). Apzināt draudus, kas vidē nepārtraukti mainās, un reaģēt uz tiem Jaunu apdraudējumu novērtēšana ir būtisks solis, lai sagatavotos nākotnes izaicinājumiem. Šīs darba plūsmas mērķis bija definēt vairākus “IT drošības gatavības paziņojumus” dažādām jomām un valdības iniciatīvām, īpaši attiecībā uz dalībvalstīm un Komisiju (piemēram, identificējot politikas iniciatīvu jaunas iespējas un riskus). To panāca, novērtējot vairāku ieinteresēto personu kopienu jaunās iespējas un riskus, kas ir būtiski to darbības jomām un iniciatīvām. Turklāt Aģentūra publicēja visaptverošu ziņojumu par drošības apdraudējumu ainu Eiropā un sīkāk izstrādātus ziņojumus par tādām tēmām kā “IT patērniecība”, “Mākoņdatošana” un “Drošs iepirkums”. Analizējot gan iespējas, gan riskus, Aģentūra varēja izdarīt secinājumus, kuros atspoguļots kompromiss, kas iestādēm un uzņēmumiem būs jāveic reāllaika darba vidē. Šī pieeja palīdz politikas veidotājiem un uzņēmējiem pilnībā izmantot inovatīvas tehnoloģijas un uzņēmējdarbības modeļus, vienlaikus saglabājot augstu drošības pakāpi. Lai sasniegtu šīs darba plūsmas mērķus, pieejā maksimāli izmantoja esošos sadarbības nolīgumus un ar atbalstu saistītās ieinteresētās personas. Darba rezultātu skaits: septiņi Otrā darba plūsma. Uzlabot visā Eiropā informācijas kritiskās infrastruktūras aizsardzību (CIIP) (2) un elastīgumu Šajā darba plūsmā veiktais darbs ir cieši saistīts ar CIIP rīcības plānu, kas aprakstīts Komisijas 2009. gada marta un 2011. gada marta paziņojumos un ir dabisks tā darba turpinājums, ko veica kā daļu no 2010. un 2011. gada darba programmām. Darbības tieši atbalsta mērķus, kas izklāstīti Iekšējās drošības stratēģijas dokumentā, kā arī Digitālajā programmā. Otrās darba plūsmas galvenais mērķis bija palīdzēt dalībvalstīm ieviest drošas un elastīgas informācijas un komunikāciju tehnoloģiju sistēmas un palielināt informācijas kritisko infrastruktūru un pakalpojumu aizsardzības līmeni Eiropā. Tas ietvēra vairākas darbības, proti: — palīdzēt attiecīgajām ieinteresētajām personām palielināt to lietderības un efektivitātes līmeni, — atbalstīt un veicināt darbības visas Eiropas līmenī, — apzināt un risināt informācijas drošības jautājumus informācijas kritiskās infrastruktūrās, — atbalstīt un veicināt Eiropas publiskā un privātā sektora partnerību elastīguma uzlabošanai (EP3R), — apzināt un risināt informācijas drošības jautājumus rūpnieciskās kontroles sistēmās un savstarpēji saistītos tīklos, — sniegt atbalstu ES un ASV darba grupai kiberdrošības un kibernoziegumu jautājumos. Šo grupu izveidoja 2010. gada 20. novembrī saistībā ar ES un ASV samitu. No uzskaitītajām darbībām īpaši jāuzsver visas Eiropas kiberdrošības mācības. Otro reizi šādas mācības notika 2012. gada 4. oktobrī, un tajās piedalījās 339 organizācijas no visas Eiropas. Darba rezultātu skaits: 13 Trešā darba plūsma. Atbalstīt Datorapdraudējumu reaģēšanas vienību (CERT) un citas ar pamatdarbībām saistītas kopienas Šajā iedaļā aprakstītās darba uzdevumu kopas arī ir cieši saistītas ar CIIP rīcības plānu, kas aprakstīts Komisijas 2009. gada marta paziņojumā, lai gan šīs darba plūsmas darbības ir cieši saistītas ar CERT attīstību un palīdzību tai. Saistībā ar CERT Aģentūra tiecas atbalstīt ES dalībvalstis, lai nodrošinātu to, ka attiecīgās valsts / valdības CERT ir galvenie komponenti šīs valsts spējā būt sagatavotai, apmainīties ar informāciju un ilgtspējīgi koordinēt un reaģēt. Tas tiek panākts kopā ar ieinteresētām personām, definējot bāzes spēju valsts / valdības CERT un nodrošinot vajadzīgos līdzekļus, lai šo bāzes spēju sasniegtu. Konkrētāki šīs darba plūsmas mērķi ir: — stiprināt dalībvalstu darbības spēju, palīdzot attiecīgajām CERT kopienām palielināt to lietderības un efektivitātes līmeni, — atbalstīt un veicināt sadarbību starp CERT vienībām un citām kopienām. Šīs darba plūsmas ietvaros Aģentūra pārbaudīja juridiskos un procedūras šķēršļus, ar ko Eiropas CERT vienības saskārās, sadarbojoties un apmainoties ar informāciju ar trešo valstu CERT un tiesībaizsardzības struktūrām; Aģentūra sniedza ieteikumus sadarbības uzlabošanai. Darba rezultātu skaits: 10 Ceturtā darba plūsma. Nodrošināt digitālo ekonomiku Šajā darba plūsmā Aģentūra tiecas apzināt pasākumus, kas ļautu ES pienācīgi pārvaldīt jaunu savstarpēji izmantojamu pakalpojumu ieviešanu un pielietojumu, pilnībā ievērojot personu pamattiesības un izmantojot drošus un uzticamus risinājumus. Šajā jomā veiktais darbs bija atbalsts publiskā un privātā sektora organizācijām, tām uzlabojot savu drošības pieeju, izstrādājot pareizas procedūras personas datu pārvaldībai saskaņā ar ierosinātajiem jaunajiem tiesību aktiem par datu aizsardzību. Šīs darba plūsmas ietvaros tika atbalstīts Eiropas mēnesis par tīkla un informācijas drošību visiem. Darba rezultātu skaits: astoņi